DAMDAMAG ITI LUBONG
Maipapan iti Salun-at
Iti laksid ti irarang-ay ti medisina, maparparigat latta ti sangatauan gapu kadagiti sakit. Ngem ipakita dagiti ebidensia a malapdan ti adu a problema iti salun-at.
Lubong
Kuna ti World Health Organization a mangrugi inton 2035, tinawenton a 24 a milion a tattao ti madayagnos nga addaan iti kanser. Nangatngato dayta iti agarup 70% no idilig iti maipagarup a bilang dagiti nadayagnos ita a nasurok a 14 a milion. Natantiar a 50% kadagita ket maigapunto iti estilo ti panagbiagda a kas iti nalabes a panaginum, di panagehersisio, sobra a kinalukmeg, pannakaisarang iti radiasion, ken panagsigarilio.
Britain
Kalpasan a naipakita dagiti ebidensia, inimbestigaran ti gobierno ti Britain ti posibilidad a ti mad cow disease iti tao ket mabalin a maiwaras babaen kadagiti proseso a kas iti panangyalison iti dara. “Madanagankami unay idi naammuanmi dagiti ebidensia a dakkel pay la a risgo iti salun-at dagiti umili dayta a di maagasan a sakit,” kuna ni Andrew Miller a miembro ti Parliamento. Innayonna: “Naibaga kadakami [a mabalin a maiwaras daytoy nga impeksion] babaen iti nasaknap a pannakakontaminar ti suplay ti dara ken dagiti mai-transplant a paset ti bagi.”
Norway
Gapu iti depression, mabalin a ngumato agingga iti 40% ti posibilidad nga agsakit ti puso kas ipakita ti 11 a tawen a panangadal iti kabibiag ti dandani 63,000 a taga-Norway. Inadaw ti European Society of Cardiology ti kinuna ti maysa kadagiti autor dayta a panagadal a ti depression saanna la a riingen ken paaduen dagiti stress hormone a mabalin nga agresulta iti sakit ti puso, no di ket lapdanna pay ti abilidad ti tao a mangsurot kadagiti balakad a mangpasayaat iti salun-atna
United States
Ad-adalen dagiti sientista ti posible a peggad iti salun-at ti maaw-awagan a thirdhand cigarette smoke
Ammuem ti Ad-adu Pay
Mapasayaatmo ti Salun-atmo
Adu ti di makaamiris nga adda pakainaigan dagiti bisioda iti salun-atda. Ammuem ti lima a simple a pamay-an a mangsalaknib ken mangpasayaat iti salun-atmo.
Kasano Kapaut ti Mabalinmo a Panagbiag?
Maawatantayo no kasano kapaut ti mabalintayo a panagbiag no maammuantayo ti rason no apay a lumakay ken mataytayo.
ilo_Latn ilo_Latn ilo_Latn ilo_Latn ilo_Latn hne_Deva ilo_Latn zsm_Latn ilo_Latn zul_Latn ilo_Latn ilo_Latn ilo_Latn ilo_Latn ilo_Latn ilo_Latn